8 Re bona botlhale jwa ga Jehofa mo medikologong e e dirang gore botshelo bo tswelele bo le gone mo lefatsheng. Ka sekai: Akanya o nna mo toropong e e thekeleditsweng ka lobota e e nang le batho ba bantsi mme e se na tsela epe ya go bona metsi a a phepa e bile e se na dithulaganyo tsa go tsamaisa leswe. Go ise go ye kae, toropo eo e ne e tla nna leswe thata mo batho ba neng ba tla palelwa ke go nna mo go yone. Ka tsela nngwe, lefatshe le tshwana le toropo eo e e thekeleditsweng ka lobota. Le na le metsi a a phepa a a lekaneng, mme ga re ka ke ra isa leswe kwa lefaufaung. Le fa go ntse jalo, “toropo eo e e thekeleditsweng ka lobota,” e kgona go dira gore dibilionebilione tsa ditshedi di kgone go tswelela di tshela, kokomana morago ga kokomana. Ka ntlha yang? Ka gonne lefatshe le na le bokgoni jo bo gakgamatsang jwa go dira gore dilo tse di botlhokwa thata mo botshelong di kgone go dirisiwa gape.